NARIADENIE RADY (ES) č. 1184/2005
z 18. júla 2005,
ktorým sa ukladajú určité osobitné reštriktívne opatrenia namierené proti určitým osobám, ktoré bránia mierovému procesu a porušujú medzinárodné právo v konflikte v oblasti Dárfúru v Sudáne
RADA EURÓPSKEJ ÚNIE,
so zreteľom na Zmluvu o založení Európskeho spoločenstva, a najmä na jej články 60, 301 a 308,
so zreteľom na spoločnú pozíciu 2005/411/SZBP z 30. mája 2005 o reštriktívnych opatreniach proti Sudánu (1),
so zreteľom na návrh Komisie,
so zreteľom na stanovisko Európskeho parlamentu (2),
keďže:
(1)
Bezpečnostná Rada OSN vo svojej rezolúcii č. 1591 (2005) z 29. marca 2005 v súlade s kapitolou VII Charty OSN a hlboko ľutujúc skutočnosť, že sudánska vláda, povstalecké sily a všetky ostatné ozbrojené skupiny v Dárfúre si neplnia záväzky a požiadavky Bezpečnostnej rady, rozhodla o uložení určitých ďalších reštriktívnych opatrení voči Sudánu.
(2)
Spoločná pozícia 2005/411/SZBP stanovuje okrem iného zmrazenie finančných prostriedkov a hospodárskych zdrojov osôb, ktoré príslušný Sankčný výbor Organizácie Spojených národov určil za osoby, ktoré bránia mierovému procesu a predstavujú ohrozenie stability v Dárfúre a jeho oblasti, porušujú medzinárodné humanitárne právo alebo ľudské práva, alebo páchajú iné ukrutnosti, porušujú zbrojné embargo alebo nesú zodpovednosť za niektoré útočné vojenské lety v oblasti Dárfúru. Tieto opatrenia spadajú do rozsahu pôsobnosti Zmluvy a preto, aby sa zabránilo akémukoľvek narušeniu hospodárskej súťaže, sú na ich vykonanie v Spoločenstve potrebné opatrenia Spoločenstva.
(3)
Na účel tohto nariadenia sa predpokladá, že územie Spoločenstva zahŕňa územia členských štátov, na ktoré sa uplatňuje Zmluva za podmienok stanovených v tejto Zmluve.
(4)
S cieľom zabezpečiť efektívnosť opatrení ustanovených v tomto nariadení, by toto nariadenie malo nadobudnúť účinnosť dňom jeho uverejnenia.
(5)
Zmluva v článkoch 60 a 301 splnomocňuje Radu, aby za určitých podmienok prijímala opatrenia s cieľom prerušiť alebo znížiť platby alebo pohyb kapitálu a hospodárske vzťahy voči tretím krajinám. Opatrenia ustanovené v tomto nariadení, zamerané aj na jednotlivcov, ktorí nie sú priamo spojení s vládou tretej krajiny, sú potrebné na dosiahnutie tohto cieľa Spoločenstva a článok 308 Zmluvy splnomocňuje Radu, aby také opatrenia prijala v prípade, že Zmluva nestanovuje žiadne iné osobitné právomoci,
PRIJALA TOTO NARIADENIE:
Článok 1
Na účely tohto nariadenia sa uplatňujú tieto pojmy:
1.
„Sankčný výbor“ je výbor Bezpečnostnej rady OSN, ktorý bol vytvorený podľa odseku 3 rezolúcie Bezpečnostnej rady OSN č. 1591 (2005);
2.
„finančné prostriedky“ sú finančné aktíva a výhody každého druhu, ale najmä tieto:
a)
hotovosť, šeky, finančné pohľadávky, zmenky, poštové poukážky a iné platobné prostriedky;
b)
vklady vo finančných inštitúciách alebo ďalších subjektoch, zostatky na účtoch, dlhy a dlhopisy;
c)
verejne a súkromne obchodované cenné papiere a dlhové nástroje vrátane akcií a podielov, certifikáty na cenné papiere, dlhopisy, bankovky, opčné listy, obligácie a zmluvy o finančných derivátoch;
d)
úroky, dividendy alebo ďalšie príjmy z aktív, alebo hodnota akumulovaná alebo vytváraná aktívami;
e)
úver, právo na započítanie pohľadávky, záruky, záruky plnenia alebo iné finančné záväzky;
f)
akreditívy, náložné listy, predajné účtenky;
g)
dokumenty preukazujúce podiel na finančných prostriedkoch alebo na finančných zdrojoch;
h)
akékoľvek iné nástroje financovania vývozu;
3.
„zmrazenie finančných prostriedkov“ je zabránenie každému pohybu, prevodu, zmene, použitiu, prístupu k finančným prostriedkom alebo zaobchádzaniu s nimi akýmkoľvek spôsobom, ktoré by viedli k zmene ich objemu, hodnoty, umiestnenia, vlastníctva, držby, povahy, určenia alebo k inej zmene, ktorá by umožnila použitie týchto prostriedkov vrátane správy portfólia;
4.
„hospodárske zdroje“ sú aktíva každého druhu, hmotné alebo nehmotné, hnuteľné aj nehnuteľné, ktoré nie sú finančnými prostriedkami, ale možno ich použiť na získanie finančných prostriedkov, tovaru alebo služieb;
5.
„zmrazenie hospodárskych zdrojov“ je zabránenie ich použitiu na získanie finančných prostriedkov, tovaru alebo služieb akýmkoľvek spôsobom, ale najmä predajom, prenájmom alebo ich zaťažením hypotékou.
Článok 2
1. Všetky finančné prostriedky a hospodárske zdroje, ktoré priamo alebo nepriamo patria fyzickým alebo právnickým osobám, subjektom alebo orgánom uvedeným v prílohe I, alebo ktoré takéto osoby, subjekty alebo orgány vlastnia alebo kontrolujú, sa zmrazia.
2. Žiadne finančné prostriedky alebo hospodárske zdroje sa nesprístupnia, priamo alebo nepriamo, fyzickým alebo právnickým osobám, subjektom alebo orgánom uvedeným v prílohe I alebo v ich prospech.
3. Vedomá a úmyselná účasť na činnostiach, ktorých cieľom alebo dôsledkom je priame alebo nepriame obchádzanie opatrení uvedených v ods. 1 a 2, sa zakazuje.
Článok 3
1. Odchylne od článku 2, príslušné orgány členských štátov uvedené v prílohe II môžu povoliť uvoľnenie určitých finančných prostriedkov alebo hospodárskych zdrojov alebo sprístupnenie určitých zmrazených finančných prostriedkov alebo hospodárskych zdrojov za takých podmienok, ktoré považujú za vhodné potom, ako určili, že dané finančné prostriedky alebo hospodárske zdroje sú:
a)
nevyhnutné na úhradu základných výdavkov, vrátane platieb za potraviny, za nájomné alebo na splácanie hypotéky, za lieky a lekársku starostlivosť, dane, poistné a poplatky za verejné služby;
b)
určené výlučne na zaplatenie primeraných honorárov za odbornú prácu a na úhradu výdavkov spojených s poskytnutím právnych služieb;
c)
určené výlučne na zaplatenie poplatkov alebo úhradu nákladov na bežnú držbu alebo správu zmrazených finančných prostriedkov alebo hospodárskych zdrojov;
za predpokladu, že dotknutý členský štát oznámil toto rozhodnutie sankčnému výboru a sankčný výbor nevzniesol námietky do dvoch dní od takéhoto oznámenia.
2. Odchylne od článku 2 a za predpokladu, že členský štát toto rozhodnutie oznámil sankčnému výboru a že sankčný výbor toto rozhodnutie schválil, príslušné orgány členských štátov uvedené v prílohe II môžu povoliť uvoľnenie niektorých zmrazených finančných prostriedkov alebo hospodárskych zdrojov alebo sprístupnenie niektorých zmrazených finančných prostriedkov alebo hospodárskych zdrojov po tom, čo dospeli k rozhodnutiu, že tieto finančné prostriedky alebo hospodárske zdroje sú potrebné na úhradu mimoriadnych výdavkov.
Článok 4
Odchylne od článku 2, príslušné orgány členských štátov uvedené v prílohe II môžu povoliť uvoľnenie niektorých zmrazených finančných prostriedkov alebo hospodárskych zdrojov, ak sú splnené tieto podmienky:
a)
tieto finančné prostriedky alebo hospodárske zdroje sú predmetom súdneho, správneho alebo arbitrážneho záložného práva vytvoreného pred 29. marcom 2005 alebo súdneho, správneho alebo arbitrážneho rozsudku vydaného pred týmto dátumom;
b)
tieto finančné prostriedky alebo hospodárske zdroje sa použijú výlučne na uspokojenie pohľadávok zabezpečených takýmto záložným právom alebo uznaných takýmto rozsudkom za oprávnené v medziach stanovených platnými zákonmi a inými právnymi predpismi, ktorými sa riadia práva osôb, ktoré majú takéto požiadavky;
c)
záložné právo alebo rozsudok nie je v prospech osoby, subjektu alebo orgánu, ktoré sú uvedené v prílohe I;
d)
uznanie záložného práva alebo rozsudku nie je v rozpore s verejným poriadkom v príslušnom členskom štáte;
e)
členský štát informoval sankčný výbor o záložnom práve alebo o rozsudku.
Článok 5
1. Článok 2 ods. 2 sa nevzťahuje na pripísanie v prospech zmrazených účtov:
a)
úrokov alebo iných výnosov z týchto účtov; alebo;
b)
platieb splatných podľa zmlúv, dohôd alebo záväzkov, ktoré sa uzavreli alebo vznikli pred dátumom, keď sa na tieto účty začalo vzťahovať toto nariadenie;
za predpokladu, že každý takýto úrok, iné výnosy a platby sa zmrazia podľa článku 2 ods. 1.
2. Článok 2 ods. 2 nebráni úverovaniu zmrazených účtov finančnými alebo úverovými inštitúciami, ktoré prijmú finančné prostriedky prevedené tretími stranami na účet osoby, subjektu alebo orgánu uvedených v prílohe I za predpokladu, že každé takéto pripísanie na účet sa tiež zmrazí. Finančná alebo úverová inštitúcia informuje o takýchto transakciách bezodkladne príslušné orgány.
Článok 6
1. Bez toho, aby boli dotknuté uplatniteľné pravidlá týkajúce sa podávania správ, utajenia a povinnosti mlčanlivosti a ustanovenia článku 284 zmluvy, fyzické a právnické osoby, subjekty a orgány:
a)
okamžite poskytnú každú informáciu, ktorá by uľahčila plnenie tohto nariadenia, ako napr. účty a sumy zmrazené v súlade s článkom 2, príslušným orgánom členských štátov, uvedeným v prílohe II, v ktorých majú sídlo alebo sú umiestnené, a odovzdajú tieto informácie Komisii buď priamo, alebo prostredníctvom týchto príslušných orgánov;
b)
spolupracujú s príslušnými orgánmi uvedenými v prílohe II pri každom overovaní týchto informácií.
2. Akékoľvek dodatočné informácie doručené priamo Komisii sú dané k dispozícii príslušným orgánom dotknutých členských štátov.
2. Každá informácia poskytnutá alebo získaná v súlade s odsekmi 1 a 2 sa použije len na účely, na ktoré bola poskytnutá alebo získaná.
Článok 7
Zmrazenie finančných prostriedkov a hospodárskych zdrojov alebo odmietnutie sprístupnenia finančných prostriedkov alebo hospodárskych zdrojov vykonané v dobrej viere na základe toho, že takéto konanie je v súlade s týmto nariadením, nespôsobí záväzok žiadneho druhu pre fyzickú alebo právnickú osobu, subjekt alebo orgán, ktorý ho vykonal, alebo pre jeho riaditeľov alebo zamestnancov, ak sa nepreukáže, že finančné prostriedky a hospodárske zdroje boli zmrazené z nedbanlivosti.
Článok 8
Komisia a členské štáty sa bezodkladne vzájomne informujú o opatreniach prijatých podľa tohto nariadenia a vymieňajú si všetky ďalšie dôležité informácie, ktoré majú k dispozícii v súvislosti s týmto nariadením, predovšetkým informácie týkajúce sa problémov s jeho porušovaním a vynucovaním a informácie o rozsudkoch vynesených vnútroštátnymi súdmi.
Článok 9
1. Komisia je oprávnená:
a)
meniť a dopĺňať prílohu I na základe rozhodnutí Sankčného výboru Organizácie Spojených národov; a
b)
meniť a dopĺňať prílohu II na základe informácií poskytnutých členskými štátmi.
2. Bez toho, aby boli dotknuté práva a povinnosti členských štátov podľa Charty OSN Komisia udržiava všetky potrebné kontakty so sankčným výborom na účely efektívneho vykonávania tohto nariadenia.
Článok 10
Členské štáty stanovia pravidlá o sankciách uplatniteľných pri porušovaní ustanovení tohto nariadenia a prijmú všetky potrebné opatrenia na zabezpečenie ich vykonávanie. Tieto sankcie musia byť účinné, primerané a odradzujúce.
Členské štáty bezodkladne oznámia tieto pravidlá Komisii po nadobudnutí účinnosti tohto nariadenia a oznámia jej všetky ďalšie zmeny a doplnenia.
Článok 11
Toto nariadenie sa vzťahuje:
a)
na územie Spoločenstva vrátane vzdušného priestoru a na palubu každého lietadla alebo plavidla, ktoré spadá pod súdnu právomoc niektorého členského štátu;
b)
na každú osobu, ktorá má štátnu príslušnosť členského štátu, bez ohľadu na to, či sa nachádza na území alebo mimo územia Spoločenstva;
c)
na každú právnickú osobu, subjekt alebo orgán, ktorý je založený alebo zriadený podľa práva členského štátu;
d)
na každú právnickú osobu, subjekt alebo orgán, ktorý podniká v rámci Spoločenstva.
Článok 12
Toto nariadenie nadobúda účinnosť dňom jeho uverejnenia v Úradnom vestníku Európskej únie.
Toto nariadenie je záväzné v celom svojom rozsahu a priamo uplatniteľné vo všetkých členských štátoch.
V Bruseli 18. júla 2005